**Egyek Nagyközség Önkormányzata Képviselő-testületének .../2025. (I. 30.) önkormányzati rendelete**

**az Egyek Nagyközség területén működő térfigyelő kamerarendszerről**

[1] Egyek Nagyközség Önkormányzata Képviselő-testülete Magyarország Alaptörvényének 32. cikk (2) bekezdésében meghatározott eredeti jogalkotói hatáskörében,

[2] a közterület-felügyeletről szóló 1999. évi LXIII. törvény 1. § (6) bekezdésében, valamint, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontjában meghatározott feladatkörében eljárva, a következőket rendeli el.

**1. §**

Egyek Nagyközség Önkormányzata a település közbiztonságának növelése, a lakosság és a településre látogatók szubjektív biztonságérzetének erősítése, a közterület általános rendjének biztosítása, a jogellenes magatartások megelőzése, kiszűrése, megszakítása és felderítése, a közterületen található vagyon megóvása, felügyelete érdekében a település közigazgatási területén közterületi térfigyelő kamerarendszert (a továbbiakban: térfigyelő rendszer) működtet.

**2. §**

A rendelet területi hatálya az Önkormányzat térfigyelő rendszerrel érintett közterületeire terjed ki.

**3. §**

A térfigyelő rendszer azon műszaki eszközök összessége, amely biztosítja a közterületi képfelvétel jogszabályban előírt módon történő rögzítését és továbbítását.

**4. §**

(1) Az Önkormányzat gondoskodik arról, hogy az Önkormányzat honlapján a térfigyelő rendszer kamerák elhelyezésének ténye, illetve a kamerákkal megfigyelt közterületek közzétételre kerüljenek

(2) Az Önkormányzat az adatvédelemmel kapcsolatos oktatás, illetve a kamerarendszert kezelők adatvédelmi ellenőrzése céljából adatvédelmi megbízottat vagy adatvédelmi tisztviselőt jelöl ki.

**5. §**

A képfelvevő kamerák közterületi elhelyezkedését, darabszámát és a kamera által megfigyelt terület rövid leírását a rendelet 1. melléklete tartalmazza.

**6. §**

(1) Az Önkormányzat Képviselő-testülete, a közterületi térfigyelő rendszer kezelési és üzemeltetési feladatainak ellátása érdekében - a közterület-felügyeletről szóló 1999. évi LXIII. törvény 8. §-ának figyelembevételével –, felkéri Egyek Nagyközség Jegyzőjét, hogy 1 fő, a települési önkormányzat alkalmazásában álló, köztisztviselőt bízzon meg a térfigyelő rendszer kezelési és üzemeltetési feladatainak ellátásával.

(2) Kiemelt bűncselekmények vagy közlekedési balesetek esetén, amennyiben a megkereső szerv a soron kívüliséget kellőképpen megindokolja, a közterületi térfigyelő kamerák felvételeinek megtekintését biztosítja a rendőrség részére.

**7. §**

(1) Az önkormányzat alkalmazásában álló köztisztviselő a térfigyelő rendszer üzemeltetésére, kezelésére önálló adatkezelői minőségében a hatáskörébe tartozó ügyekben a térfigyelő kamera rendszer által készített felvételek rögzítésére, felhasználására, továbbítására és törlésére az Európai Parlament és tanács 2016/679 rendeletében, valamint az információs önrendelkezési jogról és az információszabadságról szóló 2011. évi CXII. törvény és a közterület-felügyeletről 1999. évi LXIII. törvényben foglaltak szerint köteles eljárni.

(2) Az adatkezeléssel kapcsolatos szabályokat Egyek Nagyközség Önkormányzata „Közterületi térfigyelő kamerarendszer adatkezelési szabályzata” tartalmazza.

**8. §**

(1) A közterületi térfigyelő rendszer működtetésével kapcsolatos kiadások az Önkormányzatot terhelik. Az Önkormányzat képviselő-testülete költségvetésében tervezi a rendszer üzemeltetéséhez szükséges pénzügyi fedezetet.

(2) Az Önkormányzat biztosítja azokat a tárgyi feltételeket, amelyek szükségesek a térfigyelő rendszer működtetéséhez és az adatkezeléshez kapcsolódó előírások betartásához.

**9. §**

Ez a rendelet 2025. február 3-án lép hatályba.

Egyek, 2025. január 30.

|  |  |
| --- | --- |
| Dr. Miluczky Attila  polgármester | Csepreginé Kocsis Nóra  jegyző |

A rendelet kihirdetve: 2025.01.30.

|  |  |
| --- | --- |
|  | Csepreginé Kocsis Nóra  jegyző |

1. melléklet a \_\_/2025. (I. 30.) önkormányzati rendelethez

|  |  |  |  |
| --- | --- | --- | --- |
| **Sorszám** | **Kihelyezett kamerák helye** | **Kamera által megfigyelt terület** | **Kamerák darabszáma** |
| 1 | Fasor-Vágóhíd utca kereszteződése | Fasor és Vágóhíd utca | 1 (2 db objektívvel) |
| 2 | Deák F. - Dankó P. utca kereszteződése | Deák F. és Dankó P. utca | 1 (2 db objektívvel) |
| 3 | Hunyadi J. u. 48/B Egészségház | Egészségház és Étterem parkolója | 1 (2 db objektívvel) |
| 4 | Dózsa Gy. - Széchenyi u. kereszteződése | Dózsa Gy. és Széchenyi utca | 1 (2 db objektívvel) |
| 5 | Fasor - Fő u. kereszteződése | Fasor és Fő utca | 1 (2 db objektívvel) |
| 6 | Deák F. - Toldi M. u. kereszteződése | Deák F. és Toldi M. utca | 1 (2 db objektívvel) |
| 7 | Bem J. - Béke u. kereszteződése | Bem J. és Béke utca | 1 (2 db objektívvel) |
| 8 | Eötvös - Baross u. kereszteződése | Eötvös és Baross utca | 1 (2 db objektívvel) |
| 9 | Szennyvíztisztító telep előtt hrsz: 0359 | Ipari Park útja hrsz: 0359 | 1 |
| 10 | Tiszaszőlő utca – Dorogmai út kereszteződése (hrsz: 0196/1) | Dorogami út (hrsz: 0196/1) és Tiszaszőlő utca | 1 |
| 11 | Dorogmai út - Szilágy ér kereszteződése (hrsz: 0196/2) | hrsz: 0196/2 Dorogmai út | 1 |
| 12 | Attila telep (hrsz: 0934/96) | Mezőgazdasági program által használt földterületek hrsz: 0934/50, 52, 53, 54, 57, 93, 94, 95, 96, 97, 143, 144, 145, 0934/89-91, 0934/105-108 | 1 |
| 13 | Rákóczi - Fasor u. kereszteződése | Rákóczi és Fasor utca | 1 |